Konunglega sænska vísindaakademían

Konunglega sænska vísindaakademían – (sænska: Kungliga Vetenskapsakademien (KVA)) – er ein af mörgum konunglegum akademíum í Svíþjóð. Akademían er sjálfstætt vísindafélag, sem hefur að markmiði að efla vísindin, einkum náttúruvísindi og stærðfræði, og auka áhrif þeirra í samfélaginu. Hún hefur aðsetur í Stokkhólmi.

 Söguágrip og markmið 
Vísindaakademían var stofnuð 2. júní 1739 af Carl Linnaeus grasafræðingi, Jonas Alströmer athafnamanni, Mårten Triewald verkfræðingi, embættismönnunum Sten Carl Bielke og Carl Wilhelm Cederhielm, og stjórnmálamanninum Anders Johan von Höpken. Akademían var afsprengi upplýsingarstefnunnar, og höfðu menn sem fyrimynd Royal Society í London og Académie Royale des Sciences í París. 

Markmið vísindaakademíunnar er m.a.:
 að vera þverfaglegt samfélag vísindamanna, þar sem þeir geta kynnst og skipst á skoðunum
 að styðja og styrkja unga vísindamenn og bæta rannsóknaraðstöðu þeirra
 að verðlauna framúrskarandi verk í vísindum
 að greiða fyrir alþjóðlegum samskiptum og samstarfi vísindamanna
 að vera málsvari vísinda í samfélaginu og hafa áhrif á stefnumörkun stjórnvalda í þeim efnum 
 að ýta undir áhuga á stærðfræði og náttúruvísindum í skólum 
 að miðla vísindalegri þekkingu til fræðimanna og almennings
Í Konunglegu sænsku vísindaakademíunni (KVA) er fjöldi sænskra félagsmanna undir 65 ára aldri takmarkaður við 175, og erlendra við 175. Alls eru um 400 Svíar í akademíunni, með eftirlaunaþegum.

Sem hliðstæða á sviði hugvísinda var árið 1753 stofnuð Kungliga Vitterhets Historie och Antikvitets Akademien (Konunglega bókmennta, sögu og fornfræðiakademían).

 Verðlaun 
Fagnefndir og Nóbels-nefndir á vegum vísindaakademíunnar hafa m.a. það hlutverk að útdeila alþjóðlegum verðlaunum. Hefur Svíum tekist að skapa þeim þann ramma, bæði hvað snertir virðuleika og faglega innistæðu, að þau njóta mikillar virðingar um allan heim. Meðal þeirra þekktustu eru:
 Nóbelsverðlaunin í eðlisfræði og efnafræði
 Nóbelsverðlaun í hagfræði, áður á vegum Seðlabanka Svíþjóðar (Ríkisbanka Svíþjóðar), sem leggur til verðlaunaféð
 Crafoords verðlaunin í stjörnufræði og stærðfræði, jarðvísindum og lífvísindum (með áherslu á vistfræði)
Vísindaakademían veitir fjölda annarra verðlauna og viðurkenninga. Meðal þeirra eru:
 Rolf Schock verðlaunin í rökfræði, heimspeki og stærðfræði
 Gregori Aminoff verðlaunin í kristallafræði
 Oskar Klein heiðurspeningurinn, í tengslum við minningarfyrirlestur í eðlisfræði

Fagnefndirnar útdeila einnig sér-sænskum verðlaunum. Meðal þeirra eru:
 Göran Gustafsson verðlaunin fyrir rannsóknir í náttúruvísindum og læknisfræði
 Söderberg verðlaunin í hagfræði eða lögfræði
 Tage Erlander verðlaunin í eðlisfræði, efnafræði, tækni og líffræði
 Ingvar Lindqvist verðlaunin fyrir kennslu í eðlisfræði, efnafræði, líffræði og stærðfræði.

 Aðrar akademíur og vísindafélög í Svíþjóð 
Í Svíþjóð er fjöldi af akademíum og vísindafélögum, sem margar hverjar takmarka sig við ákveðið áhugasvið, og þar sem aðild er háð vali eða mati á viðkomandi einstaklingi. Nokkrar akademíur vinna að því að efla menningarlíf í ákveðnum landshlutum. 
 Sænska akademían (Svenska Akademien), vinnur að því að styrkja stöðu sænsks máls og bókmennta, og útdeilir einnig Nóbelsverðlaunum í bókmenntum.

 Konunglegar akademíur og vísindafélög 
 Kungliga Vitterhets Historie och Antikvitets Akademien, stofnuð 1753, til að efla rannsóknir á sviði hugvísinda, félagsvísinda, guðfræði og lögfræði, ásamt því að standa vörð um menningarminjar.
 Kungliga Akademien för de fria konsterna, eða Konstakademien (Konunglega sænska listakademían), vinnur að því að efla listastarfsemi í Svíþjóð.
 Kungliga Musikaliska Akademien (Konunglega sænska tónlistarakademían), vinnur að því að efla tónlistarstarfsemi, einkum með stuðningi við tónlistarmenntun, tónvísindi og listræna þróun innan greinarinnar. 
 Kungliga Gustav Adolfs Akademien för svensk folkkultur í Uppsölum, til að efla rannsóknir og útgáfu rita um sænska alþýðumenningu.
 Kungliga Humanistiska Vetenskapssamfundet i Uppsala 
 Kungliga Vetenskapssamhället i Uppsala 
 Kungliga Vetenskaps-Societeten i Uppsala
 Kungliga Vetenskaps- och Vitterhetssamhället i Göteborg
 Kungliga Ingenjörsvetenskapsakademien (IVA), til að efla verkfræði-, tækni- og viðskiptagreinar. 
 Kungliga Krigsvetenskapsakademien, KKrVA
 Kungliga Skogs- och Lantbruksakademien, vinnur að því að efla landbúnað, skógrækt og timburiðnað, með því að nýta rannsóknir og reynslu á því sviði. 
 Kungliga Örlogsmannasällskapet í Karlskrona
 Kungliga Skytteanska Samfundet, styður og vekur athygli á menningu og vísindum í Norrlandi, eða Norður-Svíþjóð.
 Vetenskapssocieteten i Lund

 Nokkrar aðrar akademíur 
 Surströmmingsakademien, vinnur að því að viðhalda „surströmmings“-matarmenningunni (þ.e. súrum fiski)
 Svenska Deckarakademin, veitir viðurkenningu fyrir glæpasögur, m.a. Martin Beck verðlaunin fyrir þýddar glæpasögur, sem Arnaldur Indriðason fékk 2005.
 Svenska Serieakademien, veitir viðurkenningu fyrir teiknimyndasögur.
 Gastronomiska akademien, til að efla og standa vörð um sænska matarmenningu.
 Västra Gastronomiska Akademin
 Skåneländska Gastronomiska Akademien
 Svenska Projektakademien, um verkefnastjórnun.
 Hallands akademi
 Skaraborgs Akademi
 Skånska Akademien
 Smålands akademi
 Värmländska Akademien.

 Heimildir 



 Tenglar 
 Konunglega sænska vísindaakademían - vefsíða

Flokkur:Vísindafélög
Flokkur:Saga Svíþjóðar
Flokkur:Nóbelsverðlaun